b'\n_START_ARTICLE_\nMeklofenaamihappo\n_START_SECTION_\nVaikutusmekanismi ja k\xc3\xa4ytt\xc3\xb6\n_START_PARAGRAPH_\nMeklofenaamihappo on syklo-oksigenaasi-1- ja syklo-oksigenaasi-2-entsyymien inhibiittori ja est\xc3\xa4\xc3\xa4 siten prostaglandiinien synteesi\xc3\xa4 ja helpottaa tulehdusta ja kipua. Yhdiste est\xc3\xa4\xc3\xa4 my\xc3\xb6s er\xc3\xa4iden ionikanavien toimintaa joskin sen merkitys tulehduksen- ja kivunlievityksess\xc3\xa4 on ep\xc3\xa4selv\xc3\xa4._NEWLINE_Meklofenaamihappo tuotiin Yhdysvalloissa markkinoille 1980-luvulla. Sit\xc3\xa4 k\xc3\xa4ytet\xc3\xa4\xc3\xa4n reumakipujen, niveltulehduksen, vaikeiden tai keskivaikeiden lihaskipujen ja dysmenorrean lievitt\xc3\xa4miseen. L\xc3\xa4\xc3\xa4keaineen sivuvaikutuksia ovat mahan ja suoliston oireilu sek\xc3\xa4 ihottuma ja se voi my\xc3\xb6s pahentaa psoriasista. Meklofenaamihappoa k\xc3\xa4ytet\xc3\xa4\xc3\xa4n joko vapaana happona tai sen natriumsuolana.\n_START_SECTION_\nSynteesi\n_START_PARAGRAPH_\nMeklofenaamihappoa syntetisoidaan 2-bromibentsoehaposta ja 2,6-dikloori-3-metyylianiliinista 145\xe2\x80\x93155\xc2\xa0\xc2\xb0C:n l\xc3\xa4mp\xc3\xb6tilassa. Katalyyttin\xc3\xa4 toimii kupari(II)bromidi ja liuottimena k\xc3\xa4ytet\xc3\xa4\xc3\xa4n diglyymin ja N-etyylimorfoliinin seosta.'